‘ลดดอก’กู้ชีพศก.
ธปท.แย้ม กนง.เตรียมลดดอกเบี้ยช่วยลดภาระคนน้ำท่วม ตลาดเงินเด้งรับดอกเบี้ยพันธบัตรระยะยาวลดฮวบ
30 ต.ค. 2565

ธปท.แย้ม กนง.เตรียมลดดอกเบี้ยช่วยลดภาระคนน้ำท่วม ตลาดเงินเด้งรับดอกเบี้ยพันธบัตรระยะยาวลดฮวบ
นางสุชาดา กิระกุล รองผู้ว่าการธนาคารแห่งประเทศไทย (ธปท.) สายเสถียรภาพการเงิน กล่าวว่า ปัญหาน้ำท่วมใหญ่ที่เกิดขึ้นกับประเทศไทยในขณะนี้ สร้างความเสียหายทั้งในส่วนของสินทรัพย์และกิจกรรมทางเศรษฐกิจค่อนข้างมาก ซึ่ง ธปท.ได้ตระหนักถึงความเสียหายที่เกิดขึ้นกับเศรษฐกิจและพยายามที่จะช่วยฟื้นฟูเศรษฐกิจหลังน้ำท่วมผ่านไป 
นอกเหนือจากมาตรการบรรเทาความเสียหายที่เกิดขึ้นจากน้ำท่วม ในส่วนของการหาสภาพคล่องทางการเงินและดูแลลูกหนี้ให้ผ่านระบบสถาบันการเงินแล้ว สิ่งที่ ธปท.จะช่วยเพิ่มเติมได้ น่าจะเป็นการดำเนินการผ่านนโยบายการเงิน ซึ่ง ธปท.เป็นผู้ดูแลกลไกโดยตรง ผ่านการกำหนดอัตราดอกเบี้ยนโยบายของคณะกรรมการนโยบายการเงิน (กนง.) ซึ่งในการประชุมครั้งต่อไป วันที่ 30 พ.ย.ที่จะถึงนี้ เชื่อว่าเมื่อ กนง.เห็นภาพความเสียหายที่ครอบคลุมและชัดเจนกว่าครั้งที่ผ่านมา ก็จะสามารถตัดสินใจดำเนินนโยบายอัตราดอกเบี้ยนโยบายได้ชัดขึ้น
“ในความเห็นส่วนตัวแล้ว การใช้นโยบายดอกเบี้ยจะได้ผลตรงไปตรงมามากที่สุด ทั้งผลต่อดอกเบี้ยของสถาบันการเงิน ต้นทุนการกู้ยืมของประชาชน และต้นทุนการผลิตของภาคเอกชน เพราะหลังจากน้ำลดแล้ว ทุกคนคงจะมีการใช้จ่ายที่สูงขึ้นเพื่อซ่อมแซมบ้านเรือนและฟื้นฟูกิจการ และในขณะนี้อัตราดอกเบี้ยนโยบายที่ 3.5% แม้ว่าจะยังเอื้อต่อการขยายตัวของเศรษฐกิจ แต่ก็มีช่องว่างในเชิงนโยบายที่จะปรับลดลงได้ตามภาวะเศรษฐกิจที่เปลี่ยนแปลงไปจากเดิม” นางสุชาดา กล่าว 
รองผู้ว่าการ ธปท. กล่าวด้วยว่า ขณะนี้ในตลาดเองก็จับสัญญาณของการผ่อนคลายนโยบายการเงินได้อยู่แล้วว่า หลังจากที่เปลี่ยนจากการขึ้นดอกเบี้ยต่อเนื่องมาเป็นคงดอกเบี้ยขั้นต่อไป เมื่อเศรษฐกิจมีแนวโน้มชะลอตัวลงจะเป็นอย่างไร 
ดังนั้น ในขณะนี้จะเริ่มเห็นการเข้ามาประมูลซื้อพันธบัตรรัฐบาล พันธบัตร ธปท.จำนวนมากขึ้น ในส่วนของพันธบัตรที่ยังมีอัตราดอกเบี้ยสูงเนื่องจากตลาดเก็งกันว่าดอกเบี้ยจะเข้าสู่ขาลง เพราะขณะนี้อัตราดอกเบี้ยพันธบัตรระยะยาวอายุ 10 ปี ดอกเบี้ยลงมาอยู่ที่ 3.4% ต่ำกว่าอัตราดอกเบี้ยนโยบายที่เป็นอัตราดอกเบี้ยซื้อคืนพันธบัตรอายุ 1 วัน ซึ่งมีอัตราดอกเบี้ยที่ 3.5% ดังนั้น ธปท.คงไม่ต้องส่งสัญญาณอะไรเพิ่มเติม เพราะตลาดการเงินรับรู้ไปแล้ว
นางสุชาดา กล่าวอีกว่า ในการประชุม กนง.ครั้งที่ผ่านมา ซึ่ง กนง.ตัดสินใจคงอัตราดอกเบี้ยนโยบายนั้น มูลค่าความเสียหายที่เกิดจากกิจกรรมทางเศรษฐกิจจากภาวะน้ำท่วมอยู่ที่ 1.2 แสนล้านบาท และน้ำยังไม่ท่วมนิคมอุตสาหกรรมบางกะดี โรจนะ และยังไม่เข้าในมาพื้นที่ กทม.จึงเป็นความเสียหายในภาคเกษตรกรรมและอุตสาหกรรมเล็กๆ แต่ขณะนี้หลังจากที่น้ำท่วม กทม. ความเสียหายจะเพิ่มขึ้นในภาคอุตสาหกรรม ภาคการท่องเที่ยว และภาคการค้า ทำให้มูลค่าความเสียหายที่แท้จริงจะสูงขึ้นกว่าที่ประมาณการไว้
ขณะเดียวกัน ภาครถยนต์และภาคอิเล็กทรอนิกส์ที่เกิดความเสียหายของโรงงานในประเทศไทย อาจจะก่อให้เกิดปัญหาการขาดแคลนวัตถุดิบในการผลิตได้ เพราะโรงงานในไทยเป็นโรงงานประกอบและผลิตชิ้นส่วนรถยนต์เพื่อป้อนให้ตลาดโลกจำนวนมาก โดยการผลิตชิ้นส่วนอิเล็กทรอนิกส์ที่ผลิตในประเทศไทยมีสัดส่วนถึง 40% ของการผลิตชิ้นส่วนอิเล็กทรอนิกส์ทั้งโลก ซึ่งความเสียหายในส่วนนี้ต้องขึ้นกับว่าไทยจะกลับมาผลิตใหม่ได้เมื่อไร และในระหว่างนี้มีประเทศอื่นสามารถผลิตทดแทนได้หรือไม่ 
อย่างไรก็ตาม ในปีหน้าเศรษฐกิจจะเป็นตรงกันข้าม เพราะแรงกระตุ้นเศรษฐกิจจากภาครัฐและการใช้จ่ายฟื้นฟูภาคเอกชนจะทำให้กิจกรรมทางเศรษฐกิจเพิ่มขึ้นอย่างรวดเร็ว ทำให้ ธปท.คาดการณ์ว่า ในปีหน้าเศรษฐกิจไทยจะขยายตัวมากกว่า 4.1%
ด้านบริษัทหลักทรัพย์หลายแห่งและธนาคารพาณิชย์ต่างประเมินว่า ในการประชุม กนง.ในสิ้นเดือนนี้น่าจะมีการลดดอกเบี้ยลงมา 0.25%